ปภ. แนะประชาชนเตรียมความพร้อมในการเดินทางช่วงเทศกาลสงกรานต์ ลดพฤติกรรมเสี่ยงที่เป็นสาเหตุของการเกิดอุบัติเหตุ
กรมป้องกันและบรรเทาสาธารณภัย แจ้งเตือนประชาชนที่เริ่มทยอยเดินทางกลับภูมิลำเนาหรือเดินทางท่องเที่ยวในช่วงเทศกาลสงกรานต์ ให้เตรียมความพร้อมทั้งร่างกาย สภาพรถและตรวจสอบเส้นทางก่อนเดินทาง เพื่อความปลอดภัย โดยแนะนำให้ผู้ขับขี่รถ พักผ่อนให้เพียงพอ อย่างน้อย 7 – 8 ชั่วโมง เพื่อป้องกันการหลับในขณะขับรถ ตรวจสอบข้อมูลเส้นทาง จากแผนที่ เว็บไซต์ แอปพลิเคชันแนะนำเส้นทาง ก่อนเดินทางทุกครั้ง ไม่ดื่มเครื่องดื่มแอลกอฮอล์ ไม่ทานยาที่มีฤทธิ์กดประสาท เพราะจะทำให้สมรรถนะในการขับขี่ลดลง  ตรวจสอบสภาพรถให้พร้อมใช้งาน โดยเฉพาะระบบเครื่องยนต์ ระบบเบรก ยางรถยนต์ สัญญาณไฟ รวมถึงใช้อุปกรณ์นิรภัยทุกครั้งระหว่างการเดินทาง เลี่ยงพฤติกรรมที่เสี่ยงอุบัติเหตุ เช่น ไม่ขับรถเร็ว หลีกเลี่ยงการใช้โทรศัพท์ขณะขับรถ ไม่แซงในระยะกระชั้นชิด หรือเปลี่ยนช่องทางกะทันหัน ไม่ขับรถย้อนศร ไม่ขับรถฝ่าสัญญาณไฟจราจร เพื่อช่วยให้การเดินทางช่วงเทศกาลสงกรานต์ปีนี้ ปลอดภัยจากอุบัติเหตุทางถนนได้